Lohjalainen Jani Herlevi, 38, on Euroopan kovin Tetris-pelaaja. Hän harjoittelee mahdottomana pidettyä 19. tasoa kotonaan, suojaa peukalonsa sinisellä villalapasella ja vääntää Nintendo-ohjaimen käyttökelvottomaksi kuudessa kuukaudessa.

Yksi lohjalaisen omakotitalon huoneista on Jani Herlevin valtakunta. Herlevi on sijoittanut seinän viereen kuvaputkitelevision, eurooppalaisen NES-pelikonsolin, saman pelikoneen amerikkalaisversion ja Super Nintendon. Täällä hän tekee maailman kovimpia tuloksia.

Katso ISTV:n tekstitetyltä videolta, miten Jani Herlevi harjoittelee mahdottomana pidettyä eurooppalaisen Nintendo-Tetriksen 19. tasoa.

Herlevi on Euroopan Tetris-kuningas ja ennätysmies. Hän voi käyttää monille tuttuun palikkapeliin jopa kahdeksan tuntia päivässä, jos kädet kestävät. Ajoittain on pidettävä pitkiä taukoja. Sormilla on tapana ylirasittua voimakkaiden sivuttaisliikkeiden vuoksi.

– Harva asia maailmassa kiinnostaa minua yhtään. Sitten kun jokin saa innostumaan, niin se on täydellistä. Tämä on minulle se juttu. Tetris ei ole pelkkä peli. Se on instituutio. Saan tästä uskomattoman paljon, Herlevi kiteyttää.

Kun flow-tila iskee päälle, Herlevi voi pelata 20 tuntia putkeen.